林方達

林方達係香港公務員，2014年喺香港中文大學畢業之後加入香港政府做政務主任，被派到多個局署任職，2021年出任沙田民政事務助理專員。林方達因為表現優異更喺2021年7月獲頒行政長官公共服務獎狀，不過喺2022年5月因為涉嫌經營高鐘妹場所被捕，之後獲准保釋候查，但被停職。

早年生活 
林方達1992年出世，中學讀拔萃男書院，曾經代表學校出賽香港學校中文朗誦節。佢喺2009年香港中學會考攞到八優成績，因為原校學費貴同希望轉換學習環境而轉到保良局莊啟程預科書院升學。佢一年之後用中六優先取錄計劃入讀香港中文大學崇基學院，修讀環球商業學課程，之後更兼讀副修哲學同心理學。大學期間，佢曾經去到美國北卡羅來納大學教堂山分校同丹麥哥本哈根商學院參加學期交換計劃，又喺香港政府庫務署同摩根士丹利做過實習工作，亦曾經參加社會企業比賽同代表中大出席英語辯論比賽。最後，佢喺2014年攞到工商管理學士學位。

公務員生涯

早期生涯 
林方達喺2014年大學畢業之後加入香港政府做政務主任，之後被派到運輸及房屋局出任負責水上運輸嘅助理秘書長，又曾經參加商船同船東責任法律嘅修訂工作。喺2016年嗰時，佢轉到食物及衞生局繼續做助理秘書長，負責藥物同中藥等功能攝取物質嘅政策同管理工作，又定期更新有關法律條文。佢除咗就修訂案問題出席香港立法會答辯之外，又曾經因為公務員牙科服務而喺立法會回應審計署署長報告書。之後，佢喺2018年6月署任高級政務主任。升職之後，佢繼續原職並且參與籌備以三方夥伴協作模式喺全港18區設立中醫教研中心嘅計劃，更曾經以港府中醫醫院發展計劃辦事處嘅代表身份到上海市浦東新區考察當地嘅中醫醫院。

沙田民政事務助理專員 
林方達之後喺2021年離開政府總部改喺地區工作，調任沙田民政事務助理專員。佢曾經喺2021年2月2號認為沙田區議會交通及運輸委員會會議超時為程序失當而拉隊離席令到會議中止。另外，佢亦協助政府遷拆穗輝工廠大廈嘅工作，不過曾經以非地區層面事務為由剔除區議員對發展方案嘅提問。除此以外，喺應對武漢肺炎香港疫情上表現突出嘅佢喺香港2021年度授勳及嘉獎名單上獲頒行政長官公共服務獎狀。

涉嫌經營高鐘妹場所事件 
2022年5月5號，香港警務處經深入調查後向高鐘妹集團執法，拘捕五個主腦同骨幹成員，而當中包括林方達。警方發現集團嘅月租酒店房間都由林負責預約同辦理入住手續，但未發現佢參與預約房間以外嘅活動，而佢表面上只可以獲取信用卡同酒店會籍積分。喺執法行動入面，警方以涉嫌「容許所管轄之處所用作賣淫活動」拘捕林，並繼續調查佢同集團嘅關係。由於賺取嘅積分可抵作金錢使用，林或者違反公務員守則，因此佢同時亦會被調查利益衝突問題。警方西九龍總區警司鍾雅倫相信林涉案嘅集團已經因為主腦同骨幹成員被捕而瓦解。林之後獲准保釋候查，並須要定期去警局報到。保釋期間，林被港府安排離任助理專員。

個人生活 
林方達係業餘籃球隊汝州商業嘅領隊同隊長。另外，佢亦曾經參加渣打香港馬拉松10公里賽事。

沙田區議會
 私鐘妹

香港公務員
香港中文大學舊生